李吕
送江宰别
行李在门外，驾言归帝都。
三年宰杭州，警敏材有余。
检身不容玷，清冰莹玉壶。
遇事有所立，风雨信不渝。
吐哺出延客，悬榻时待儒。
雅量不遗物，狙诈嗤庸奴。
胸中水鉴明，黑白分两途。
慈良恤民瘼，严惮戢黠胥。
去夏忽大饥，米粒贵比珠。
农民既无蓄，官廪素乏储。
君以身任责，询谋及樵苏。
声威耸邻寇。日赡几万夫。
一一劳措画，晨饭常至晡。
惜哉当路者，访问亦已疏。
此功肩古人，反与泛泛俱。
要当公论定，会有闻天衢。
我衰耕谷口，屹然如枯株。
他人不着眼，屡辱顾草庐。
脱略时辈礼，待以国士徒。
临别难为怀，欲赠将焉如。
但愿益磨砺，器宇恢远图。
贵富皆分内，青毡君岂无。
力疾出送别，酸风生道隅。
征旆不容驻，搔首空踌躇。